b"\n_START_ARTICLE_\nSistema de marques radials\n_START_SECTION_\nDescripci\xc3\xb3\n_START_PARAGRAPH_\nEn els sistemes de marques radials, els raigs que convergeixen cap al punt d'impacte s\xc3\xb3n notablement rectilinis, poden estendre en longituds de fins a diverses vegades el di\xc3\xa0metre del cr\xc3\xa0ter originari, i sovint estan acompanyats per petits cr\xc3\xa0ters secundaris formats pels fragments m\xc3\xa9s grans despresos en la col\xc2\xb7lisi\xc3\xb3. Aquest tipus particular de marques ha estat identificat a la Lluna, a Mercuri, a Mart i en algunes llunes dels planetes exteriors. Originalment es va pensar que nom\xc3\xa9s podien existir en els planetes o les llunes mancades d'atmosfera, per\xc3\xb2 recentment tamb\xc3\xa9 s'han trobat sobre Mart gr\xc3\xa0cies a les imatges infraroges preses en \xc3\xb2rbita per la c\xc3\xa0mera t\xc3\xa8rmica del Mars Odyssey._NEWLINE_Normalment, aquests raigs es poden observar amb llum visible, tot i que en alguns casos cal emprar longituds d'ona infraroges. Els materials ejectats solen posseir un grau diferent de reflectivitat (albedo) o b\xc3\xa9 les seves propietats t\xc3\xa8rmiques s\xc3\xb3n diferents que les de la superf\xc3\xadcie sobre la qual s'han dipositat. T\xc3\xadpicament, els raigs visibles tenen un albedo m\xc3\xa9s alt que la superf\xc3\xadcie circumdant. M\xc3\xa9s rarament, un impacte pot excavar material d'albedo m\xc3\xa9s baix, com ara els dip\xc3\xb2sits bas\xc3\xa0ltics de lava en els maria lunars. Les marques radials t\xc3\xa8rmiques situades sobre la superf\xc3\xadcie de Mart es detecten amb especial claredat a la nit, quan els pendents i les ombres no influeixen en l'energia infraroja emesa per la superf\xc3\xadcie del planeta._NEWLINE_El dip\xc3\xb2sit del material dels raigs sobre altres elements de la superf\xc3\xadcie pot ser molt \xc3\xbatil com a indicador de l'edat relativa del cr\xc3\xa0ter d'impacte, perqu\xc3\xa8 amb el temps diversos processos tendeixen a esborrar els raigs. _NEWLINE_En cossos mancats d'atmosfera, com la Lluna, l'erosi\xc3\xb3 espacial causada per l'exposici\xc3\xb3 als raigs c\xc3\xb2smics i la caiguda de micrometeorits, redueix progressivament la difer\xc3\xa8ncia d'albedo entre el material ejectat i el material subjacent. Els micrometeorits produeixen en particular un proc\xc3\xa9s de fos vitri a la regolita de la superf\xc3\xadcie, reduint el seu albedo. Les marques radials tamb\xc3\xa9 poden ser recobertes per fluxos de lava, per altres cr\xc3\xa0ters d'impacte, o pels seus materials ejectats."